PMIndiaData/PMIndiaSum huggingface dataset:
ଗୁରୁତ୍ୱପୂର୍ଣ୍ଣ ଭିତ୍ତିଭୂମି ପ୍ରକଳ୍ପ ଲାଗି ରାଜ୍ୟ ସରକାରୀ ସଂସ୍ଥା ଦ୍ୱାରା ବୈଦେଶିକ ଋଣ ସହାୟତା ଆଣିବା ନୀତିକୁ କେନ୍ଦ୍ର କ୍ୟାବିନେଟର ଅନୁମୋଦନ

ଆର୍ଥିକ ଦୃଷ୍ଟିରୁ ସବଳ ରାଜ୍ୟ ସରକାରୀ ସଂସ୍ଥାମାନେ ଏଣିକି ଗୁରୁତ୍ୱପୂର୍ଣ୍ଣ ଭିତ୍ତିଭୂମି ପ୍ରକଳ୍ପ କାର୍ଯ୍ୟକାରୀ କରିବା ଲାଗି ସିଧାସଳଖ ବୈଦେଶିକ ଋଣ ସହାୟତା ଯୋଗାଡ କରିପାରିବେ । ଏଥିନେଇ ଦ୍ୱିପାକ୍ଷିକ ସରକାରୀ ଉନ୍ନୟନ ସହାୟତା ଭାଗୀଦାରଙ୍କ ଠାରୁ ଋଣ ହାସଲ କରିବା ପାଇଁ ନୂତନ ନୀତି ନିର୍ଦ୍ଦେଶାବଳୀ ପ୍ରସ୍ତୁତ କରାଯାଇଛି । ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବସିଥିବା କେନ୍ଦ୍ର କ୍ୟାବିନେଟ ବୈଠକରେ ଏହି ନୀତିକୁ ଅନୁମୋଦନ ମିଳିଛି । ରାଜ୍ୟ ସରକାରୀ ସଂସ୍ଥା ମୁମ୍ବାଇ ମେଟ୍ରୋପଲିଟାନ୍ ରିଜିଅନ୍ ଡେଭଲପମେଣ୍ଟ ଅଥରିଟି (ଏମ୍ଏମ୍ଆରଡିଏ) ଏବେ ମୁମ୍ବାଇ ଟ୍ରାନ୍ସ ହାର୍ବର ଲିଙ୍କ (ଏମଟିଏଚଏଲ୍) ପ୍ରକଳ୍ପ ପାଇଁ ସିଧାସଳଖ ଜାପାନ ଅନ୍ତର୍ଜାତୀୟ ସହଯୋଗ ସଂସ୍ଥା (ଜାଇକା) ଠାରୁ ସିଧାସଳଖ ଋଣ ଆଣିପାରିବ । ମୁମ୍ବାଇ ଟ୍ରାନ୍ସ ହାର୍ବର ଲିଙ୍କ ପାଇଁ ମୋଟ ବ୍ୟୟ ଅଟକଳ 17,854 କୋଟି ଟଙ୍କା ରଖାଯାଇଛି ଏଥିମଧ୍ୟରୁ ଜାଇକା 15,109 କୋଟି ଟଙ୍କା ଋଣ ଆକାରରେ ଦେବ । କେତେକ ନିର୍ଦ୍ଦିଷ୍ଟ ସର୍ତ୍ତ ପୂରଣ କରି ରାଜ୍ୟ ସରକାରୀ ସଂସ୍ଥାଗୁଡ଼ିକ ଏଣିକି ସିଧାସଳଖ ବୈଦେଶିକ ଦ୍ୱିପାକ୍ଷିକ ସଂସ୍ଥା ଠାରୁ ଋଣ ଆଣିପାରିବେ ଯାହାର ମୂଳଧନ ଏବଂ ସୁଧ ସମ୍ପୃକ୍ତ ସଂସ୍ଥା ସମ୍ପୂର୍ଣ୍ଣ ରୂପେ ପଇଠ କରିବେ । ସମ୍ପୃକ୍ତ ରାଜ୍ୟ ସରକାର ୠଣ ଗ୍ୟାରେଂଟି ପ୍ରଦାନ କରିବେ । ଭାରତ ସରକାର ଋଣ ପାଇଁ କାଉଂଟର ଗ୍ୟାରେଂଟି ଦେବେ । ସଂସ୍ଥାଗତ ଦକ୍ଷତା ବୃଦ୍ଧି ଏବଂ ସାମାଜିକ କ୍ଷେତ୍ର ପ୍ରକଳ୍ପ ଏବଂ ବୃହତ୍ତ ଭିତ୍ତିଭୂମି ପ୍ରକଳ୍ପ ପାଇଁ ପାଣ୍ଠି ଯୋଗାଣ କ୍ଷେତ୍ରରେ ବାହ୍ୟ ସହାୟତା ବର୍ତ୍ତମାନ ସମୟରେ ଗୁରୁତ୍ୱପୂର୍ଣ୍ଣ ଭୂମିକା ଗ୍ରହଣ କରିଛି । ଜଗତିକରଣ ହୋଇଥିବା ଅର୍ଥନୈତିକ ବ୍ୟବସ୍ଥାରେ ପ୍ରତିଯୋଗିତାମୂଳକ ଦୃଢ଼ତା ହାସଲ କରିବା ଲାଗି ରାଜ୍ୟ ସରକାରଙ୍କ ଦ୍ୱାରା କାର୍ଯ୍ୟକାରୀ କରାଯାଉଥିବା ବୃହତ୍ତ ଭିତ୍ତିଭୂମି ପ୍ରକଳ୍ପ ଲାଗି ପାଣ୍ଠି ଆବଶ୍ୟକତା ପୂରଣ କ୍ଷେତ୍ରରେ ଶୂନ୍ୟସ୍ଥାନ ସୃଷ୍ଟି ହେଉଥିବାରୁ ବାହ୍ୟ ସହାୟତାର ଆବଶ୍ୟକତା ଦେଖାଦେଇଛି । ବର୍ତ୍ତମାନ କେନ୍ଦ୍ରୀୟ କ୍ଷେତ୍ର ପ୍ରକଳ୍ପ/କାର୍ଯ୍ୟକ୍ରମ, କେନ୍ଦ୍ରୀୟ ରାଷ୍ଟ୍ରାୟତ୍ତ ଉଦ୍ୟୋଗ ଏବଂ ରାଜ୍ୟ ସରକାରୀ ସଂସ୍ଥା /ସ୍ଥାନୀୟ ପ୍ରଶାସନ ଦ୍ୱାରା କାର୍ଯ୍ୟକାରୀ ହେଉଥିବା ପ୍ରକଳ୍ପ/କାର୍ଯ୍ୟକ୍ରମ ଲାଗି ଭାରତ ସରକାର ବାହ୍ୟ ବିକାଶ ସହାୟତା ବିଭିନ୍ନ ଦ୍ୱିପାକ୍ଷିକ ଏବଂ ବହୁପାକ୍ଷିକ ଉତ୍ସରୁ ଗ୍ରହଣ କରିପାରୁଛନ୍ତି । ତେବେ ବର୍ତ୍ତମାନ ରହିଥିବା ନୀତିନିୟମ ରାଜ୍ୟ ସରକାରୀ ସଂସ୍ଥାଗୁଡ଼ିକୁ ବାହ୍ୟ ସହାୟତା ଗ୍ରହଣ କରିବା ଲାଗି ଅନୁମତି ଦେଉନାହିଁ । ଜାତୀୟ ସ୍ୱାର୍ଥ ବହନ କରୁଥିବା ଭିତ୍ତିଭୂମି ପ୍ରକଳ୍ପ କାର୍ଯ୍ୟକାରୀ କରିବା ଲାଗି ବିଭିନ୍ନ ରାଜ୍ୟ ସରକାରୀ ସଂସ୍ଥା ଏବେ ପ୍ରୟାସ କରୁଛନ୍ତି । ଋଣ ଏବଂ ଆର୍ଥିକ ସହାୟତା ଆଣିବା ସୀମିତ ହୋଇ ରହିଥିବାରୁ ଏହି ପ୍ରକଳ୍ପଗୁଡ଼ିକ ପାଇଁ ପାଣ୍ଠି ଆବଶ୍ୟକତା ପୂରଣ କରିବାରେ ସମସ୍ୟା ଦେଖାଦେଉଛି । ଦେଶରେ ଭିତ୍ତିଭୂମି କ୍ଷେତ୍ରରେ ପୁଞ୍ଜିନିବେଶକୁ ଆକୃଷ୍ଟ କରିବା ଲାଗି ବୃହତ୍ତ ଭିତ୍ତିଭୂମି ପ୍ରକଳ୍ପ ଲାଗି ବାହ୍ୟ ଦ୍ୱିପାକ୍ଷିକ ସଂସ୍ଥା ଠାରୁ ଋଣ ସହାୟତା ଆଣିବା ପ୍ରସ୍ତାବକୁ କ୍ୟାବିନେଟ ଅନୁମୋଦନ ଦେଇଛନ୍ତି । ଏହି ବ୍ୟବସ୍ଥା ଦ୍ୱାରା ରାଜ୍ୟ ସରକାରୀ ସଂସ୍ଥାଗୁଡ଼ିକ ସିଧାସଳଖ ଋଣ ଆଣିବା ଏବଂ ପରିଶୋଧ କରିବାର ଅଧିକାର ପାଇପାରିବେ । ସାମଗ୍ରୀ ଅଭିବୃଦ୍ଧି ଏବଂ ଅର୍ଥବ୍ୟବସ୍ଥାକୁ ସୁଦୃଢ଼ କରିବା ଦିଗରେ କେନ୍ଦ୍ର ସରକାରଙ୍କ ପ୍ରତିଶ୍ରୁଦ୍ଧିବଦ୍ଧତା ଏହି ନୂଆ ନୀତି ଦ୍ୱାରା ପ୍ରତିଫଳିତ ହୋଇଛି ।
ପ୍ରଧାନମନ୍ତ୍ରୀଙ୍କୁ ଭେଟିଲେ ବ୍ରିଟିଶ ସଂସଦୀୟ ପ୍ରତିନିଧି ଦଳ

ବ୍ରିଟିଶ ସଂସଦର ଏକ 8 ଜଣିଆ ସଂସଦୀୟ ପ୍ରତିନିଧି ଗୋଷ୍ଠୀ ଆଜି (ମଙ୍ଗଳବାର) ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଭେଟି ଆଲୋଚନା କରିଛନ୍ତି । ଏହି ଅବସରରେ ପ୍ରଧାନମନ୍ତ୍ରୀ କହିଥିଲେ ଯେ, ଭାରତ ଓ ବ୍ରିଟେନ ମଧ୍ୟରେ ଉତ୍ତମ ଦ୍ୱିପାକ୍ଷିକ ସମ୍ପର୍କକୁ ଉଭୟ ଦେଶରେ ଶାସକ ଓ ବିରୋଧୀ ଦଳ ଦୃଢ଼ ସମର୍ଥନ ଦେଇ ଆସିଛନ୍ତି । ଏହି ସମ୍ପର୍କକୁ ଆହୁରି ମଜବୁତ କରିବା ନିମନ୍ତେ ଦୁଇ ଦେଶର ସାଂସଦମାନଙ୍କ ମଧ୍ୟରେ ଅଧିକ ମତ ଓ ଭାବ ବିନିମୟର ଆବଶ୍ୟକତା ରହିଛି । ପ୍ରଧାନମନ୍ତ୍ରୀ ନଭେମ୍ବର 2015ରେ ତାଙ୍କର ବ୍ରିଟେନ ଗସ୍ତ ଏବଂ ନଭେମ୍ବର 2016ରେ ବ୍ରିଟେନ ପ୍ରଧାନମନ୍ତ୍ରୀ ତେରେସା ମେ’ଙ୍କ ଭାରତ ଗସ୍ତକୁ ଆଲୋଚନା କାଳରେ ସ୍ମରଣ କରିଥିଲେ । ଚଳିତ 2017କୁ ଭାରତ-ବ୍ରିଟେନ ସଂସ୍କୃତି ବର୍ଷ ଭାବେ ପାଳନ କରୁଥିବାରୁ ପ୍ରଧାନମନ୍ତ୍ରୀ ଏହାକୁ ସ୍ୱାଗତ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, ଭାରତ ଓ ବ୍ରିଟେନ ଆତଙ୍କବାଦ ବିରୋଧୀ ଲଢ଼େଇରେ ସ୍ୱାଭାବିକ ଭାଗୀଦାର ହୋଇଛନ୍ତି । ମୌଳବାଦ, ଉଗ୍ରବାଦ ଏବଂ ଆତଙ୍କବାଦ ବିରୋଧରେ ଉଭୟ ଦେଶର ସାଂସଦମାନେ ସମାନ ଭାବେ ଏବଂ ଏକଜୁଟ୍ ହୋଇ ସ୍ୱର ଉତ୍ତୋଳନ କରିବାକୁ ସେ ଆହ୍ୱାନ ଦେଇଥିଲେ ।
କର୍ଣ୍ଣାଟକ ରାଜ୍ୟୋତ୍ସବ ଅବସରରେ କର୍ଣ୍ଣାଟକବାସୀଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

: କର୍ଣ୍ଣାଟକ ରାଜ୍ୟୋତ୍ସବ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କର୍ଣ୍ଣାଟକବାସୀଙ୍କୁ ଶୁଭେଚ୍ଛା ଜ୍ଞାପନ କରିଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; ‘‘କର୍ଣ୍ଣାଟକ ରାଜ୍ୟୋତ୍ସବର ଶୁଭ ଅବସରରେ ଅଭିନନ୍ଦନ । କର୍ଣ୍ଣାଟକ ଲୋକଙ୍କର ଅଭିନବ ଉତ୍ସାହ ଯୋଗୁ ରାଜ୍ୟ ଏକ ସ୍ୱତନ୍ତ୍ର ପରିଚୟ ପାଇଛି । ଉକ୍ରୃଷ୍ଟ ଗବେଷଣା ଓ ଉଦ୍ୟୋଗ କ୍ଷେତ୍ରରେ ରାଜ୍ୟ ଆଗ ଧାଡ଼ିରେ ରହିଛି । ଆଗାମୀ ଦିନରେ କର୍ଣ୍ଣାଟକ ସଫଳତାର ନୂଆ ଉଚ୍ଚତାରେ ଉପନୀତ ହେଉ ।’’
ଆନ୍ଧ୍ର ପ୍ରଦେଶରେ କେନ୍ଦ୍ରୀୟ ବିଶ୍ୱବିଦ୍ୟାଳୟ ପ୍ରତିଷ୍ଠାକୁ କ୍ୟାବିନେଟ ଅନୁମୋଦନ

ଆନ୍ଧ୍ର ପ୍ରଦେଶର ଅନନ୍ତପୁର ଜିଲ୍ଲାର ଜନ୍ଥାଲୁରୁ ଗ୍ରାମରେ “ଆନ୍ଧ୍ରପ୍ରଦେଶ କେନ୍ଦ୍ରୀୟ ବିଶ୍ୱବିଦ୍ୟାଳୟ” ନାମରେ ଏକ ବିଶ୍ୱବିଦ୍ୟାଳୟ ପ୍ରତିଷ୍ଠା ପ୍ରସ୍ତାବକୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ନୀତିଗତ ଅନୁମୋଦନ ମିଳିଛି । କଥିତ ବିଶ୍ୱବିଦ୍ୟାଳୟ ପ୍ରତିଷ୍ଠା ନିମନ୍ତେ ପ୍ରାରମ୍ଭିକ ବ୍ୟୟ ବାବଦରେ 450 କୋଟି ଟଙ୍କାର ପାଣ୍ଠି ବ୍ୟବସ୍ଥା କରାଯାଇଛି । ତେବେ 2018-19 ଶିକ୍ଷା ବର୍ଷ ଠାରୁ ଏହି ବିଶ୍ୱ ବିଦ୍ୟାଳୟ ଏକ ଟ୍ରାଞ୍ଜିଟ କ୍ୟାମ୍ପସରେ କାର୍ଯ୍ୟକ୍ଷମ ହେବ । କେନ୍ଦ୍ରୀୟ ବିଶ୍ୱବିଦ୍ୟାଳୟ ଆଇନ, 2009ରେ ସଂଶୋଧନ ନହେବା ପର୍ଯ୍ୟନ୍ତ ଏହି ବିଶ୍ୱବିଦ୍ୟାଳୟକୁ ଏକ ଟ୍ରାଞ୍ଜିଟ କ୍ୟାମ୍ପସରେ ଚଳାଇବା ଲାଗି ଆଇନଗତ ଅନୁମତି ଦେବା ସକାଶେ ସୋସାଇଟିଜ ରେଜିଷ୍ଟ୍ରେସନ ଆଇନ, 1980 ଅନୁଯାୟୀ, ଏକ ସୋସାଇଟି ଗଠନ କରାଯିବ । ଏ ସଂକ୍ରାନ୍ତ ପ୍ରସ୍ତାବକୁ ମଧ୍ୟ କ୍ୟାବିନେଟ ମଞ୍ଜୁର କରିଛନ୍ତି । ନୂଆ ବିଶ୍ୱବିଦ୍ୟାଳୟର ପରିଚାଳଚନା ଢାଂଚା ଚୂଡ଼ାନ୍ତ ରୂପ ନ ନେବା ପର୍ଯ୍ୟନ୍ତ ବର୍ତ୍ତମାନର ଏକ କେନ୍ଦ୍ରୀୟ ବିଶ୍ୱବିଦ୍ୟାଳୟ ଅଧୀନରେ ଏହି ବିଶ୍ୱବିଦ୍ୟାଳୟ ପରିଚାଳିତ ହେବ । ଏହି ଅନୁମୋଦନ ଫଳରେ ଉଚ୍ଚଶିକ୍ଷାର ମାନ ଏବଂ ଉପଲବ୍ଧତା ବୃଦ୍ଧି ପାଇବ । ଏହା ଶିକ୍ଷାଗତ ସୁବିଧା କ୍ଷେତ୍ରରେ ରହିଥିବା ଆଂଚଳିକ ତାରତମ୍ୟକୁ ଦୂର କରିବ ଏବଂ ଆନ୍ଧ୍ରପ୍ରଦେଶ ପୁନର୍ଗଠନ ଆଇନ, 2014ର ବ୍ୟବସ୍ଥା ଅନୁଯାୟୀ ହେବ ।
ପ୍ରଧାନମନ୍ତ୍ରୀଙ୍କ ସହ ମୁସଲିମ୍ ଉଲେମା, ବୁଦ୍ଧିଜୀବୀ, ଶିକ୍ଷାବିତଙ୍କ ଆଲୋଚନା

ଭାରତୀୟ ଯୁବକମାନେ ସଫଳତାପୂର୍ବକ ଉଗ୍ରବାଦର ନିରୋଧ କରିଛନ୍ତି : ପ୍ରଧାନମନ୍ତ୍ରୀ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ସହ ମୁସଲିମ୍ ଉଲେମା, ବୁଦ୍ଧିଜୀବୀ, ଶିକ୍ଷାବିତ୍ ଏବଂ ଅନ୍ୟ ବିଶିଷ୍ଟ ବ୍ୟକ୍ତିମାନେ ଆଜି ସାକ୍ଷାତ ଆଲୋଚନା କରିଛନ୍ତି । ସମାଜର ସବୁ ବର୍ଗର ଲୋକ, ବିଶେଷ କରି ସଂଖ୍ୟାଲଘୁମାନଙ୍କ ସାମାଜିକ-ଅର୍ଥନୈତିକ ଏବଂ ଶିକ୍ଷା ସଶକ୍ତିକରଣ ତଥା ସାମଗ୍ରୀକ ବିକାଶ ପାଇଁ କେନ୍ଦ୍ର ସରକାରଙ୍କ ପକ୍ଷରୁ ବ୍ୟାପକ ପଦକ୍ଷେପ ନିଆଯାଇଛି । ଏଥିପାଇଁ ଉକ୍ତ ପ୍ରତିନିଧିଦଳ ପ୍ରଧାନମନ୍ତ୍ରୀଙ୍କୁ ଶୁଭେଚ୍ଛା ଜଣାଇଥିଲେ । ସାଉଦି ସରକାରଙ୍କ ଦ୍ୱାରା ଭାରତରୁ ଯାଉଥିବା ହଜ୍ ଯାତ୍ରୀଙ୍କ ସଂଖ୍ୟା ବୃଦ୍ଧି କରିବା ପଦକ୍ଷେପକୁ ଏହି ପ୍ରତିନିଧି ଦଳ ପ୍ରଶଂସା କରିଥିଲେ । ଏଥିସହିତ ଏ ଦିଗରେ ପ୍ରଧାନମନ୍ତ୍ରୀ ଶ୍ରୀ ମୋଦୀଙ୍କ ପଦକ୍ଷେପ ପାଇଁ ସାଧୁବାଦ ଜଣାଇଥିଲେ । କଳାଧନ ଏବଂ ଦୁର୍ନୀତି ବିରୋଧରେ ପ୍ରଧାନମନ୍ତ୍ରୀଙ୍କ ପଦକ୍ଷେପକୁ ଏହି ପ୍ରତିନିଧି ଦଳ ଏକ ସ୍ୱରରେ ପ୍ରଶଂସା କରିଥିଲେ । ପ୍ରଧାନମନ୍ତ୍ରୀଙ୍କ ଭ୍ରଷ୍ଟାଚାର ବିରୋଧୀ ପଦକ୍ଷେପ ଦ୍ୱାରା ସାଧାରଣ ଜନତା ତଥା ସଂଖ୍ୟାଲଘୁ ବର୍ଗର ଲୋକମାନେ ବିଶେଷ ଭାବେ ଉପକୃତ ହୋଇପାରିବେ ବୋଲି ଏହି ପ୍ରତିନିଧି ଦଳ ମତପ୍ରକାଶ କରିଥିଲେ । ବିଶ୍ୱର ବିଭିନ୍ନ ରାଷ୍ଟ୍ର ସହ ସୁସମ୍ପର୍କ ପ୍ରତିଷ୍ଠା ଲାଗି ପ୍ରଧାନମନ୍ତ୍ରୀଙ୍କ ପଦକ୍ଷେପକୁ ଏହି ପ୍ରତିନିଧି ଦଳ ଉଚ୍ଚପ୍ରଶଂସା କରିଥିଲେ । ଏବେ ବିଶ୍ୱର ପ୍ରତିଟି କୋଣରେ ରହୁଥିବା ଭାରତୀୟମାନେ ଗର୍ବ ଅନୁଭବ କରୁଥିବା ସେମାନେ କହିଥିଲେ । ସ୍ୱଚ୍ଛ ଭାରତ ମିଶନ ଦିଗରେ ପ୍ରଧାନମନ୍ତ୍ରୀ ନେଉଥିବା ପଦକ୍ଷେପକୁ ମଧ୍ୟ ଏହି ପ୍ରତିନିଧି ଦଳ ପ୍ରଶଂସା କରିଥିଲେ । ଏହି ଅବସରରେ ପ୍ରଧାନମନ୍ତ୍ରୀ ଶ୍ରୀ ମୋଦୀ କହିଥିଲେ ଯେ ଆଜି ବିଶ୍ୱର ପ୍ରତ୍ୟେକ ଅଞ୍ଚଳ ଉଗ୍ରବାଦ ଦ୍ୱାରା ପ୍ରଭାବିତ । ମାତ୍ର ଭାରତୀୟ ଯୁବକମାନେ ଉଗ୍ରବାଦର ନିରୋଧ କରିବାରେ ସଫଳ ହୋଇଛନ୍ତି । ଆମର ଦୀର୍ଘକାଳୀନ ସାମାଜିକ ପରମ୍ପରା ଯୋଗୁ ଏହା ସମ୍ଭବ ହୋଇପାରିଛି । ଏହି ପରମ୍ପରାକୁ ଆଗକୁ ନେବା ଆମ ସମସ୍ତଙ୍କ ଉତ୍ତରଦାୟିତ୍ୱ ବୋଲି ପ୍ରଧାନମନ୍ତ୍ରୀ ଶ୍ରୀ ମୋଦୀ କହିଥିଲେ । ପ୍ରଧାନମନ୍ତ୍ରୀ ଶ୍ରୀ ମୋଦୀ ଆହୁରି କହିଲେ ଯେ ଆମର ସଂସ୍କୃତି, ପରମ୍ପରା ଏବଂ ସାମାଜିକ ଚଳଣି ଆତଙ୍କବାଦୀ ଏବଂ ସେମାନଙ୍କୁ ପ୍ରୋତ୍ସାହନ ଦେଉଥିବା ଲୋକମାନଙ୍କ ଘୃଣ୍ୟ ଉଦ୍ଦେଶ୍ୟକୁ ସଫଳ ହେବାକୁ ଦେବ ନାହିଁ । ଦାରିଦ୍ର୍ୟ ଦୂରୀକରଣ ଏବଂ ନିଯୁକ୍ତି ସୁଯୋଗ ସୃଷ୍ଟି ପାଇଁ ଶିକ୍ଷା ଏବଂ ଦକ୍ଷତା ବିକାଶ ଉପରେ ପ୍ରଧାନମନ୍ତ୍ରୀ ଗୁରୁତ୍ୱାରୋପ କରିଥିଲେ । ଭାରତରୁ ଯାଉଥିବା ହଜ ଯାତ୍ରୀଙ୍କ ସଂଖ୍ୟା ବୃଦ୍ଧି ପାଇଁ ସାଉଦି ଆରବ ସରକାର ନେଇଥିବା ପଦକ୍ଷେପକୁ ପ୍ରଧାନମନ୍ତ୍ରୀ ପ୍ରଶଂସା କରିଥିଲେ । ଏହି ଅବସରରେ ପ୍ରଧାନମନ୍ତ୍ରୀ କହିଥିଲେ ଯେ ବିଦେଶରେ କରୁଥିବା ଭାରତୀୟ ମୁସଲମାନ ସମ୍ପ୍ରଦାୟର ଏକ ସ୍ୱଚ୍ଛ ଛବି ରହିଛି । ପ୍ରଧାନମନ୍ତ୍ରୀଙ୍କ ସହ ସାକ୍ଷାତ ଆଲୋଚନା କରିଥିବା ପ୍ରତିନିଧି ଦଳରେ ସର୍ବଭାରତୀୟ ମସଜିଦ୍ ଇମାମ୍ ସଂଗଠନର ମୁଖ୍ୟ ଇମାମ ଉମର ଅହମ୍ମଦ ଇଲିଆସି, ଆଲିଗଡ଼ ମୁସଲିମ୍ ବିଶ୍ୱବିଦ୍ୟାଳୟର କୁଳପତି ଲେଫ୍ଟନାଣ୍ଟ ଜେନେରାଲ (ଅବସରପ୍ରାପ୍ତ) ଜମିରୁଦ୍ଦିନ ଶାହ, ସୁପ୍ରିମ କୋର୍ଟର ପୂର୍ବତନ ବିଚାରପତି ଏମ୍ୱାଇ ଇକବାଲ୍, ଜାମିଆ ମିଲିଆ ଇସ୍ଲାମିଆ ବିଶ୍ୱବିଦ୍ୟାଳୟର କୁଳପତି ତଲତ ଅହମ୍ମଦ, ଊର୍ଦ୍ଦୁ ସାମ୍ବାଦିକ ସାହିଦ୍ ସିଦ୍ଦିକି ପ୍ରମୁଖ ସାମିଲ ଥିଲେ । କେନ୍ଦ୍ର ସଂଖ୍ୟାଲଘୁ ତଥା ସଂସଦୀୟ ବ୍ୟାପାର ରାଷ୍ଟ୍ରମନ୍ତ୍ରୀ (ସ୍ୱାଧୀନ ଦାୟିତ୍ୱ) ଶ୍ରୀ ମୁଖତାର ଆବାସ ନକ୍ଭୀ ଏବଂ କେନ୍ଦ୍ର ବୈଦେଶିକ ବ୍ୟାପାର ରାଷ୍ଟ୍ରମନ୍ତ୍ରୀ ଶ୍ରୀ ଏମ.ଜେ. ଆକବର ମଧ୍ୟ ଏହି ଅବସରରେ ଉପସ୍ଥିତ ଥିଲେ ।
ଆମେରିକା ସିଇଓମାନଙ୍କ ସହ ପ୍ରଧାନମନ୍ତ୍ରୀଙ୍କ ମତବିନିମୟ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ୱାଂଶିଟନ ଡିସିଠାରେ ଏକ ଗୋଲଟେବୁଲ ବୈଠକରେ ଆମେରିକାର 20 ଜଣ ପ୍ରମୁଖ ସିଇଓଙ୍କୁ ଭେଟିବା ସହ ସେମାନଙ୍କ ସହ ଭାବ ବିନିମୟ କରିଛନ୍ତି । ଏହି ଅବସରରେ ସେ ମାର୍କିନ ସିଇଓମାନଙ୍କୁ ସ୍ୱାଗତ ଜଣାଇ କହିଥିଲେ ଯେ ଭାରତୀୟ ଅର୍ଥବ୍ୟବସ୍ଥା ଉପରେ ଏବେ ବିଶ୍ୱର ଦୃଷ୍ଟି ନିବଦ୍ଧ । ଭାରତୀୟ ଅର୍ଥବ୍ୟବସ୍ଥା ପ୍ରତି ସମଗ୍ର ବିଶ୍ୱର ଦୃଷ୍ଟି ଆକର୍ଷିତ ହେବାର ମୁଖ୍ୟ କାରଣ ହେଲା ଏହାର ବିଶାଳ ଯୁବଶକ୍ତି ଓ ମଧ୍ୟମ ବର୍ଗ । ତେଣୁ ବିଶେଷ କରି ଉତ୍ପାଦନ, ବାଣିଜ୍ୟ ଓ ବ୍ୟବସାୟ ଓ ଲୋକ-ଲୋକ ସମ୍ପର୍କ ଉପରେ ସମସ୍ତେ ଆଗ୍ରହୀ । ଗତ ତିନି ବର୍ଷ ମଧ୍ୟରେ କେନ୍ଦ୍ର ସରକାର ଲୋକମାନଙ୍କ ଜୀବନଧାରଣ ମାନର ଉନ୍ନତିସାଧନ ଉପରେ ଗୁରୁତ୍ୱାରୋପ କରିଛନ୍ତି । ଏଥିପାଇଁ ବୈଶ୍ୱିକ ସହଭାଗୀତା ଆବଶ୍ୟକ । ତେଣୁ କେନ୍ଦ୍ର ସରକାର ସର୍ବନିମ୍ନ ସରକାର ଓ ସର୍ବାଧିକ ଶାସନ ନୀତି ଉପରେ ଗୁରୁତ୍ୱାରୋପ କରୁଛନ୍ତି । ନିକଟରେ ଦେଶରେ ଘଟାଯାଇଥିବା ସଂସ୍କାର ଗୁଡିକ ସମ୍ପର୍କରେ ଅବତାରଣା କରି ପ୍ରଧାନମନ୍ତ୍ରୀ କହିଲେ ଯେ କେବଳ କେନ୍ଦ୍ର ସରକାର 7000 ସଂସ୍କାର କାର୍ଯ୍ୟକାରୀ କରିଛନ୍ତି । ବିଶ୍ୱସ୍ତରୀୟ ସଫଳତା ହାସଲ ଦିଗରେ ଭାରତର ପ୍ରୟାସର ଏହା ସୂଚନା । ସରକାର ସକ୍ରିୟତା, ସ୍ୱଚ୍ଛତା, ବିକାଶ ଓ ସମସ୍ତଙ୍କୁ ସଂସ୍କାରର ସୁଫଳ ମିଳିବା ଉପରେ ଗୁରୁତ୍ୱାରୋପ କରନ୍ତି । ଜିଏସଟି ସମ୍ପର୍କରେ ସୂଚନା ଦେଇ ସେ କହିଲେ ଯେ ଦୀର୍ଘ ବର୍ଷର ପ୍ରୟାସ ପରେ ତାହା ସାକାର ହେବାକୁ ଯାଉଛି । ଏହାର ପ୍ରବର୍ତ୍ତନ ଏକ ଜଟିଳ କାର୍ଯ୍ୟ ଯାହାକୁ ଭବିଷ୍ୟତର ଅଧ୍ୟୟନ ପ୍ରସଙ୍ଗ ଭାବେ ଗ୍ରହଣ କରାଯିବ । ଏହା ସ୍ପଷ୍ଟ କରେ ଯେ ଭାରତ ଯଥାଶୀଘ୍ର ବ୍ୟାପକ ସଂସ୍କାର ଘଟାଇ ତାହାକୁ କାର୍ଯ୍ୟକାରୀ କରିବା ଲାଗି ସମ୍ପୂର୍ଣ୍ଣ ସକ୍ଷମ । ଭାରତରେ ବ୍ୟବସାୟ କାରବାର ସହଜ ଦିଗରେ ପ୍ରଧାନମନ୍ତ୍ରୀଙ୍କ ପ୍ରୟାସକୁ ମାର୍କିନ ସିଇଓମାନେ ପ୍ରଶଂସା କରିଥିଲେ । ଡିଜିଟାଲ ଇଣ୍ଡିଆ, ମେକ ଇନ ଇଣ୍ଡିଆ, କୌଶଳ ବିକାଶ, ବିମୁଦ୍ରୀକରଣ ଏବଂ ଅକ୍ଷୟଶକ୍ତି ବିକାଶ ଉପରେ ଗୁରୁତ୍ୱାରୋପକୁ ଅନେକ ସିଇଓ ପ୍ରଶଂସା କରିଛନ୍ତି । କୌଶଳ ବିକାଶ ଓ ଶିକ୍ଷା ପ୍ରୟାସ କ୍ଷେତ୍ରରେ ଭାରତ ସହ ସହଯୋଗ ହେବାକୁ ଅନେକ ସିଇଓ ସେମାନଙ୍କ ଇଚ୍ଛା ପ୍ରକଟ କରିଛନ୍ତି । ସେମାନଙ୍କ କମ୍ପାନୀମାନେ ଭାରତରେ ସାମିଲ ହୋଇଥିବା ସାମାଜିକ କାର୍ଯ୍ୟକ୍ରମ ସମ୍ପର୍କରେ ଏହି ସିଇଓମାନେ ସୂଚନା ଦେଇଥିଲେ । ବିଶେଷ କରି ମହିଳା ସଶକ୍ତିକରଣ, ଡିଜିଟାଲ ପ୍ରଯୁକ୍ତି, ଶିକ୍ଷା ଓ ଖାଦ୍ୟ ପ୍ରକ୍ରିୟାକରଣ କ୍ଷେତ୍ର ଏ ଦିଗରେ ଅଗ୍ରଣୀ । ସେହିଭଳି ପ୍ରଯୁକ୍ତି, ପ୍ରତିରକ୍ଷା, ଉତ୍ପାଦନ ଏବଂ ଶକ୍ତି ସୁରକ୍ଷା ପ୍ରସଙ୍ଗରେ ଆଲୋଚନା କରାଯାଇଥିଲା । ପରିଶେଷରେ ପ୍ରଧାନମନ୍ତ୍ରୀ ସିଇଓମାନଙ୍କୁ ସେମାନଙ୍କ ସୁଚିନ୍ତିତ ମତ ନିମନ୍ତେ ଧନ୍ୟବାଦ ଜଣାଇଥିଲେ । ଆସନ୍ତାକାଲି ରାଷ୍ଟ୍ରପତି ଟ୍ରମ୍ପଙ୍କ ସହ ତାଙ୍କର ସାକ୍ଷତ ପାଇଁ ସେ ଉତ୍କଣ୍ଠିତ ବୋଲି ଦର୍ଶାଇ ଶ୍ରୀ ମୋଦୀ କହିଲେ ଯେ ଭାରତ ଓ ଆମେରିକା ସମାନ ମୂଲ୍ୟବୋଧରେ ବିଶ୍ୱାସୀ । ଯଦି ଆମେରିକା ସୁଦୃଢ଼ ହୁଏ, ତେବେ ସ୍ୱାଭାବିକ ଭାବେ ଭାରତ ଏଥିରୁ ଉପକୃତ ହେବ । ସେ କହିଲେ ଯେ ଭାରତର ବିଶ୍ୱାସ ଯେ ସୁଦୃଢ଼ ଆମେରିକା ସମଗ୍ର ବିଶ୍ୱପାଇଁ ଶୁଭଙ୍କର । ତେଣୁ ସିଇଓମାନେ ମହିଳା ସଶକ୍ତିକରଣ, ଅକ୍ଷୟଶକ୍ତି ଷ୍ଟାର୍ଟ-ଅପ ଓ ଅଭିନବତ୍ୱ ଉପରେ ଗୁରୁତ୍ୱ ଦେବାକୁ ସେ ଆହ୍ୱାନ ଜଣାଇଥିଲେ । ପରିମଳ ଅଭ୍ୟାସ ସହ ଉତ୍ପାଦ ଓ ପ୍ରଯୁକ୍ତିକୁ ସଂଯୋଗ କରାଗଲେ ସ୍କୁଲରେ ପଢ଼ୁଥିବା ଛାତ୍ରୀମାନେ ଉପକୃତ ହୋଇପାରିବେ । ଭାରତରେ ସାଧାରଣ ଜନତାଙ୍କ ଜୀବନଧାରଣ ମାନରେ ଉନ୍ନତି ଘଟାଇବା ତାଙ୍କର ପ୍ରାଥମିକ ଉଦ୍ଦେଶ୍ୟ ଓ ଲକ୍ଷ୍ୟ ବୋଲି ପ୍ରଧାନମନ୍ତ୍ରୀ କହିଛନ୍ତି ।
ସୀମା ସୁରକ୍ଷା ବଳ (ବିଏସ୍ଏଫ)ର ଗ୍ରୁପ୍-ଏ କ୍ୟାଡ଼ର ସମୀକ୍ଷାକୁ କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ୍ ବୈଠକରେ ବିଏସ୍ଏଫର ଗ୍ରୁପ୍-ଏ ନିର୍ବାହୀ ଅଫିସରଙ୍କ କ୍ୟାଡ଼ର ସମୀକ୍ଷାକୁ ଅନୁମୋଦନ ମିଳିଛି । ଯାହାକି ବିଏସ୍ଏଫର ପ୍ରଶାସନିକ କ୍ଷମତା ଓ ଗତିବିଧି ପାଇଁ ଆସିଷ୍ଟାଣ୍ଟ କମାଣ୍ଡାଣ୍ଟରୁ ଅତିରିକ୍ତ ଡିଜି ରେଙ୍କର ମୋଟ୍ 74 ଟି ନୂଆ ପଦବୀ ସୃଷ୍ଟି ହେବ । ଏହି ବୃଦ୍ଧି ଫଳରେ ଗ୍ରୁପ୍-ଏ ପଦବୀ ସଂଖ୍ୟା 4109 ରୁ 4183 ହୋଇଛି । 1- ଗୋଟିଏ ଅତିରିକ୍ତ ଡିଜି ପଦବୀ ବୃଦ୍ଧି (ଉଚ୍ଚ ପ୍ରଶାସନିକ ସ୍ତରର) 2- 19 ଟି ଆଇଜି ପଦବୀ (ବରିଷ୍ଠ ପ୍ରଶାସନିକ ସ୍ତରର) 3- 370 ଟି ପଦବୀ ଡିଆଇଜି/କମାଣ୍ଡାଣ୍ଟ (ଜୁନିୟର ପ୍ରଶାସନିକ ସ୍ତର) 4- 14 ଟି ଆସିଷ୍ଟାଂଟ୍ କମାଣ୍ଡାଣ୍ଟ (ଜୁନିୟର ଟେକ୍ନିସିଆନ୍ ସ୍ତର) 5- ମୋଟ 330ଟି ଡେପୁଟି କମାଣ୍ଡାଣ୍ଟ (ଏସଟିଏସ୍ ସ୍ତରର) ପଦବୀ ହ୍ରାସ
ପ୍ରଧାନମନ୍ତ୍ରୀଙ୍କ ମହାରାଷ୍ଟ୍ରର ୟବତମାଳ ଗସ୍ତ,

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ମହାରାଷ୍ଟ୍ରର ୟବତମାଳ ଗସ୍ତ କରିଥିଲେ । ସେ ରାଜ୍ୟରେ ଅନେକ ପ୍ରକଳ୍ପର ଶୁଭାରମ୍ଭ କରିଥିଲେ । ଏହି ଅବସରରେ କେନ୍ଦ୍ରମନ୍ତ୍ରୀ ଶ୍ରୀ ନୀତିନ ଗଡ଼କରୀ ଏବଂ ମହାରାଷ୍ଟ୍ରର ମୁଖ୍ୟମନ୍ତ୍ରୀ ଶ୍ରୀ ଦେବେନ୍ଦ୍ର ଫଡ଼ନାବିସ ମଧ୍ୟ ଉପସ୍ଥିତ ଥିଲେ । ପ୍ରଧାନମନ୍ତ୍ରୀ ଶ୍ରୀ ମୋଦୀ ପ୍ରଧାନମନ୍ତ୍ରୀ ଆବାସ ଯୋଜନା (ପିଏମଏୱାଇ)ରେ ଚୟନ ହୋଇଥିବା ହିତାଧିକାରୀମାନଙ୍କ ନୂଆ ଆବାସର ଚାବି ବାଂଟିଥିଲେ । ସେ କହିଥିଲେ ଯେ ପିଏମଏୱାଇ ଅନ୍ତର୍ଗତ ୟବତମାଳରେ ପାଖାପାଖି 14,500 ନୂତନ ବାସଗୃହ ନିର୍ମାଣ କରାଯାଇଛି । ଆମେ 2022 ସୁଦ୍ଧା ସମସ୍ତଙ୍କ ପାଇଁ ଆବାସ ଲକ୍ଷ୍ୟ ହାସଲ କରିବୁ । କଂକ୍ରିଟ ନିର୍ମିତ ବାସଗୃହ ସୁଦୃଢ଼ ସ୍ୱପ୍ନର ମାର୍ଗ ପ୍ରଶସ୍ତ କରିବ । ସେ ମହାରାଷ୍ଟ୍ର ରାଜ୍ୟ ଗ୍ରାମୀଣ ଜୀବିକା ମିଶନ ଅନ୍ତର୍ଗତ ମହିଳା ସ୍ୱୟଂ ସହାୟିକା ଗୋଷ୍ଠୀଗୁଡ଼ିକୁ ପ୍ରମାଣପତ୍ର/ଚେକ ବିତରଣ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ୟବତମାଳରେ ଏହି କାର୍ଯ୍ୟକ୍ରମ ସମସ୍ତଙ୍କୁ ବିକାଶର ପଂଚଧାରା-ପିଲାଙ୍କ ପାଇଁ ଶିକ୍ଷା, ଯୁବକମାନଙ୍କ ପାଇଁ ଜୀବିକା, ବରିଷ୍ଠ ନାଗରିକଙ୍କ ପାଇଁ ଚିକିତ୍ସା, କୃଷକମାନଙ୍କ ପାଇଁ ଜଳସେଚନ ଏବଂ ସାଧାରଣ ଅଭିଯୋଗର ସମାଧାନ ଉପଲବ୍ଧ କରାଇବା ଲାଗି ଆମ ପ୍ରୟାସର ସମ୍ପ୍ରସାରଣ । ପ୍ରଧାନମନ୍ତ୍ରୀ ସୁଇଚ ଟିପି 500 କୋଟି ଟଙ୍କା ମୂଲ୍ୟର ଏକ ସଡ଼କ ପ୍ରକଳ୍ପର ଆଧାରଶୀଳା ରଖିଥିଲେ । ସେ ଭିଡିଓ ଲିଙ୍କ ଜରିଆରେ ହମସଫର ଅଜନୀ (ନାଗପୁର)-ପୁଣେ ଟ୍ରେନ ଚଳାଚଳକୁ ସବୁଜ ପତାକା ଦେଖାଇ ଶୁଭାରମ୍ଭ କରିଥିଲେ । ସେ ଜୋର ଦେଇ କହିଥିଲେ ଯେ ଯୋଗାଯୋଗ ବିକାଶର ଆଧାର । ସଡ଼କ ଏବଂ ରେଳବାଇ ପ୍ରକଳ୍ପ ଦ୍ୱାରା ୟବତମାଳ ଏବଂ ପାଶ୍ୱର୍ବର୍ତ୍ତୀ ଅଂଚଳରେ ସାମଗ୍ରୀକ ବିକାଶ ନିମନ୍ତେ ସହାୟତା ମିଳିପାରିବ । ଏକ ସାଧାରଣ ସଭାକୁ ସମ୍ବୋଧିତ କରି ପ୍ରଧାନମନ୍ତ୍ରୀ କହିଥିଲେ ଯେ “ଆମେ ପୁଲୱାମା ଆକ୍ରମଣ ଘଟଣା ପରେ ଗଭୀର ଦୁଃଖ ଏବଂ ଯନ୍ତ୍ରଣା ଦେଇ ଗତିକରୁଛୁ । ମହାରାଷ୍ଟ୍ରର ଦୁଇ ଜଣ ସାହସୀ ପୁତ୍ର ମଧ୍ୟ ରାଷ୍ଟ୍ର ପାଇଁ ନିଜ ଜୀବନ ବଳିଦାନ ଦେଇଛନ୍ତି । ଆମର ସମବେଦନା ଶୋକସନ୍ତପ୍ତ ପରିବାର ସହିତ ରହିଛି । ସେମାନଙ୍କ ବଳିଦାନ ବ୍ୟର୍ଥ ଯିବ ନାହିଁ । ଆମେ ସୁରକ୍ଷାବାହିନୀକୁ କାର୍ଯ୍ୟାନୁଷ୍ଠାନର ସମୟ, ସ୍ଥାନ ଏବଂ ପଦ୍ଧତି ନିର୍ଦ୍ଧାରଣ କରିବା ଲାଗି ସମ୍ପୂର୍ଣ୍ଣ ସ୍ୱାଧୀନତା ଦେଇଛୁ । ଯଦି ଆମେ ଦେଖିଥିବା ସ୍ୱପ୍ନକୁ ପୂରଣ କରିବାରେ ସକ୍ଷମ ହୋଇପାରୁଛୁ କିମ୍ବା ରାଷ୍ଟ୍ରର ବିକାଶ କରିପାରୁଛୁ, ତା’ହେଲେ ଏହା ଆମ ସାହସୀ ସୈନିକମାନଙ୍କ ବଳିଦାନ କାରଣରୁ ସମ୍ଭବ ହୋଇପାରୁଛି । ପ୍ରଧାନମନ୍ତ୍ରୀ କହିଥିଲେ ଯେ ସିକଲ ସେଲ ରୋଗ ଉପରେ ଗବେଷଣା ପାଇଁ ଚନ୍ଦ୍ରପୁରରେ ଏକ ଗବେଷଣା କେନ୍ଦ୍ର ନିର୍ମାଣ କରାଯାଉଛି । ଏହି ଅବସରରେ ପ୍ରଧାନମନ୍ତ୍ରୀ ସହସ୍ରକୁଣ୍ଡ ଏକଲବ୍ୟ ମଡେଲ ଆବାସିକ ବିଦ୍ୟାଳୟର ଉଦଘାଟନ କରିଥିଲେ । ସ୍କୁଲ ପରିସର 15 ଏକର ଜମିରେ ବ୍ୟାପି ରହିଛି ଏବଂ ଏଥିରେ ସମସ୍ତ ଅତ୍ୟାଧୁନିକ ସୁବିଧା ରହିଛି । ସେ ଆଶା ବ୍ୟକ୍ତ କରିଥିଲେ ଯେ ଏହି ବିଦ୍ୟାଳୟ ଜନଜାତି ପିଲାମାନଙ୍କ ଆକାଂକ୍ଷାକୁ ପୂରଣ କରିବ । ଜନଜାତି କ୍ଷେତ୍ରରେ ଏକ ହଜାର ଏକଲବ୍ୟ ମଡେଲ ଆବାସିକ ବିଦ୍ୟାଳୟ ପ୍ରତିଷ୍ଠା କରିବା ଲକ୍ଷ୍ୟର ଏହା ଏକ ଅଂଶବିଶେଷ । ପ୍ରଧାନମନ୍ତ୍ରୀ କହିଥିଲେ, ଆମେ ଜନଧନଠାରୁ ଆରମ୍ଭ କରି ବନଧନ ପର୍ଯ୍ୟନ୍ତ ଜନଜାତିଙ୍କ ସାମଗ୍ରୀକ ବିକାଶ ଲାଗି ବିଶେଷ ଭାବେ ପ୍ରତିବଦ୍ଧ । ଗୋଟିଏ ପଟେ ଜନଧନ ଗରିବମାନଙ୍କ ଆର୍ଥିକ ଅନ୍ତର୍ଭୂକ୍ତିକରଣରେ ସହାୟତା କରିଛି, ଅନ୍ୟପଟେ ବନଧନ ଲଘୁ ବନଜାତ ଉତ୍ପାଦନ ଜରିଆରେ ଗରିବମାନଙ୍କୁ ଅତିରିକ୍ତ ଆୟ ଦେବାରେ ସହାୟତା କରୁଛି । ଆମେ ଲଘୁ ବନ ଉତ୍ପାଦନର ମୂଲ୍ୟ ବୃଦ୍ଧି ଲାଗି ବନଧନ କେନ୍ଦ୍ର ପ୍ରତିଷ୍ଠା କରୁଛୁ, ଯାହାଦ୍ୱାରା ଜନଜାତିମାନଙ୍କୁ ସେମାନଙ୍କ ଉତ୍ପାଦର ଉନ୍ନତ ମୂଲ୍ୟ ମିଳିପାରିବ । ଆମେ ବାଉଁଶକୁ ଗଛ ମାନ୍ୟତାରୁ ମଧ୍ୟ ମୁକ୍ତ କରିଛୁ, ଯାହାଦ୍ୱାରା ଜନଜାତିର ଲୋକମାନେ ବାଉଁଶ ଏବଂ ଏହାର ଉତ୍ପାଦନରୁ ନିଜ ଆୟରେ ବିବିଧତା ଆଣିପାରିବେ । ଆମ ସ୍ୱାଧୀନତା ସଂଗ୍ରାମରେ ଜନଜାତି ନାୟକଙ୍କ ଦ୍ୱାରା ଦିଆଯାଇଥିବା ବଳିଦାନକୁ ସ୍ମରଣ କରି ପ୍ରଧାନମନ୍ତ୍ରୀ କହିଥିଲେ ଯେ ଆମେ ସାରା ଦେଶର ସଂଗ୍ରହାଳୟ ଏବଂ ସ୍ମାରକୀରେ ସେମାନଙ୍କ ସ୍ମୃତିକୁ ସଂରକ୍ଷିତ କରି ରଖୁଛୁ ।
ଗୋଆ ଠାରେ ରୋଜଗାର ମେଳାରେ ପ୍ରଧାନମନ୍ତ୍ରୀଙ୍କ ଅଭିଭାଷଣର ମୂଳପାଠ

ନମସ୍କାର! ଯୁବଗୋଷ୍ଠୀଙ୍କୁ ରୋଜଗାର ଦେବା ଦିଗରେ ଆଜି ଗୋଆ ସରକାର ଗୁରୁତ୍ୱପୂର୍ଣ୍ର ପଦକ୍ଷେପ ଉଠାଇଛନ୍ତି । ଗୋଆ ସରକାରଙ୍କ ବିଭିନ୍ନ ବିଭାଗମାନଙ୍କରେ ଅନେକ ଯୁବଗୋଷ୍ଠୀଙ୍କୁ ଆଜି ସାମୁହିକ ନିଯୁକ୍ତିପତ୍ର ଦିଆଯିବ । ନିଯୁକ୍ତିପତ୍ର ପାଉଥିବା ସମସ୍ତ ଯୁବଗୋଷ୍ଠୀଙ୍କୁ ଏବଂ ତାଙ୍କର ପିତାମାତାଙ୍କୁ ବହୁତ ବହୁତ ଶୁଭକାମନା । ମୋତେ କୁହାଯାଇଛି ଯେ ଆଗାମୀ କିଛି ମାସ ମଧ୍ୟରେ ଗୋଆ ପୁଲିସ ସମେତ ଅନ୍ୟ ଡିପାର୍ଟମେଣ୍ଟରେ ମଧ୍ୟ ଭର୍ତ୍ତି ହେବାକୁଯାଉଛି । ଏହାଦ୍ୱାରା ଗୋଆ ପୁଲିସ ଏବଂ ଆହୁରି ଲୋକମାନେ ମଜବୁତ ହେବେ, ବିଶେଷ ଭାବରେ ପର୍ଯ୍ୟଟନର ସୁରକ୍ଷା କ୍ଷେତ୍ରରେ ବହୁତ ବଡ଼ ସୁବିଧା ବୃଦ୍ଧି ପାଇବାକୁ ଯାଉଛି । ସାଥୀମାନେ, ଗତ କିଛି ସପ୍ତାହରୁ ଦେଶର ଭିନ୍ନ ଭିନ୍ନ ରାଜ୍ୟରେ କ୍ରମାଗତ ଭାବେ ରୋଜଗାର ମେଳାର ମାଧ୍ୟମରେ, ଭାରତ ସରକାର ପ୍ରତ୍ୟେକ ମାସରେ ହଜାର ହଜାର ଯୁବଗୋଷ୍ଠୀଙ୍କୁ ଚାକିରି ଦେଉଛନ୍ତି । ମୋତେ ଖୁସି ଲାଗୁଛି ଯେ େଉଁଠି ଯେଉଁଠି ଭାଜପା ସରକାର ଅଛନ୍ତି, ଡବଲ ଇଞ୍ଜିନର ସରକାରମାନ ଅଛନ୍ତି, ସେଠାରେ ରାଜ୍ୟ ସରକାର ମଧ୍ୟ ନିଜସ୍ୱ ସ୍ତରରେ ଏଭଳି ରୋଜଗାର ମେଳାର ଆୟୋଜନ କରୁଛନ୍ତି । ସାଥୀମାନେ, ଗତ ୮ ବର୍ଷରେ କେନ୍ଦ ସରକାର ଗୋଆର ବିକାଶ ପାଇଁ ହଜାର ହଜାର କୋଟି ଟଙ୍କାର ନିବେଶ କରିଛନ୍ତି । ପ୍ରାୟତଃ ୩ଠଠଠ କୋଟି ଟଙ୍କାର ବିନିଯୋଗରେ ମୋପାରେ ନିର୍ମାଣ କରାଯାଇଥିବା ବିମାନବନ୍ଦରର ଲୋକାର୍ପଣ ମଧ୍ୟ ଖୁବଶୀଘ୍ର ହେବାକୁ ଯାଉଛି । ଏହି ବିମାନବନ୍ଦରର ନିର୍ମାଣ ସହିତ ଜଡ଼ିତ କାର୍ଯ୍ୟରେ ଗୋଆର ହଜାର ହଜାର ଲୋକମାନଙ୍କୁ ରୋଜଗାର ମିଳିଛି । ଏହିଭଳି ଭାବରେ ଆଜି ଯେଉଁ ଗୋଆରେ ସଂଯୋଗୀକରଣର ପ୍ରକଳ୍ପ ଚାଲିଛି, ଭିତ୍ତିଭୂମିର ପ୍ରକଳ୍ପ ଚାଲୁଛି, ତାହାଠାରୁ ମଧ୍ୟ ଗୋଆର ଯୁବଗୋଷ୍ଠୀଙ୍କୁ ରୋଜଗାରର ଅବସର ମିଳୁଛି । ସ୍ୱୟଂପୂର୍ଣ୍ଣ ଗୋଆର ଦୃଷ୍ଟିରେ ଗୋଆରେ ପାରମ୍ପରିକ ସୁବିଧାଗୁଡ଼ିକୁ ଉତ୍ତମ କରିବା ସହିତ ରାଜ୍ୟରେ ଭିତ୍ତିଭୂମିକୁ ମଧ୍ୟ ଉନ୍ନତ କରୁଛି । ଗୋଆ ପର୍ଯ୍ୟଟନ ମାଷ୍ଟର ପ୍ଲାନ ଏବଂ ପଲିସି ମାଧ୍ୟମରେ ରାଜ୍ୟ ସରକାର ଗୋଆରବିକାଶର ନୂତନ ପଥ ମଧ୍ୟ ପ୍ରସ୍ତୁତ କରିଛନ୍ତି। ଏହଦ୍ୱାରା ପର୍ଯ୍ୟଟନ କ୍ଷେତ୍ରରେ ନିବେଶ ଏବଂ ବହୁମାତ୍ରାରେ ରୋଜଗାର ବଢ଼ିବାରେ ନୂତନ ସମ୍ଭାବନା ହେବାକୁ ଯାଉଛି। ସାଥୀମାନେ, ଗୋଆରେ ଗ୍ରାମୀଣ କ୍ଷେତ୍ରକୁ ମଧ୍ୟ ଆର୍ଥିକ ମଜବୁତୀ ଦେବାରେ ଏବଂ ପାରମ୍ପରିକ କୃଷିରେ ରୋଜଗାର ବଢ଼ାଇବା ପାଇଁ ପଦକ୍ଷେପ ଉଠାଯାଉଛି । ଧାନ, ଫଳ ପ୍ରକ୍ରିୟାକରଣ, ନଡ଼ିଆ, ଝୋଟ ଏବଂ ମସଲାଗୁଡ଼ିକ ଉତ୍ପାଦନ କରୁଥିବା ଚାଷୀମାନଙ୍କୁ, ସ୍ୱୟଂ ସହାୟକ ଗୋଷ୍ଠୀମାନଙ୍କ ସହିତ ଜୋଡ଼ା ଯାଉଛି । ଏହି ସମସ୍ତ ପ୍ରୟାସ ଗୋଆରେ ରୋଜଗାର ଏବଂ ସ୍ୱରୋଜଗାରର ଅନେକ ନୂତନ ସୁଯୋଗ ପ୍ରସ୍ତୁତ କରୁଛି । ସାଥୀମାନେ, ଆଜି ଯେଉଁ ଯୁବଗୋଷ୍ଠୀଙ୍କୁ ଗୋଆରେ ନିଯୁକ୍ତିପତ୍ର ମିଳିଛି, ସେମାନଙ୍କୁ ମୁଁ ଆଉ ଗୋଟିଏ କଥା କହିବି । ବର୍ତ୍ତମାନ ଆପଣଙ୍କ ଜୀବନରେ ସବୁଠାରୁ ଗୁରୁତ୍ୱପୂର୍ଣ୍ଣ ୨୫ ବର୍ଷ ଏବେଠାରୁ ଆରମ୍ଭ ହେବାକୁ ଯାଉଛି । ବର୍ତ୍ତମାନ ଆପଣଙ୍କ ସମ୍ମୁଖରେ ଗୋଆର ବିକାଶ ସହିତ ୨ଠ୪୭ର ନୂତନ ଭାରତ ମଧ୍ୟ ଲକ୍ଷ୍ୟ ରଖିଛି । ଆପଣଙ୍କୁ ଗୋଆର ବିକାଶ ପାଇଁ ମଧ୍ୟ କାମ କରିବାକୁ ହେବ । ମୋତେ ବିଶ୍ୱାସ ଅଛି ଯେ ଆପଣ ସମସ୍ତେ ସମ୍ପୂର୍ଣ୍ଣ ନିଷ୍ଠା ଏବଂ ତତ୍ପରତାର ସହ ନିଜର କର୍ତ୍ତବ୍ୟପଥରେ ଅନୁସରଣ କରିବେ । ପୁଣିଥରେ ସମସ୍ତଙ୍କୁ ବହୁତ ବହୁତ ଶୁଭେଚ୍ଛା ଏବଂ ଶୁଭକାମନା । ଧନ୍ୟବାଦ ।
ଆଗ୍ରାରେ ସହରାଞ୍ଚଳ ଗଣ ପରିବହନକୁ ପ୍ରୋତ୍ସାହନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଦୁଇ କରିଡର ବିଶିଷ୍ଟ ଆଗ୍ରା ମେଟ୍ରୋ ରେଳ ପ୍ରକଳ୍ପକୁ ମଞ୍ଜୁରି ପ୍ରଦାନ କରିଛନ୍ତି । ଏହି କରିଡର ଆଗ୍ରାର ପ୍ରମୁଖ ସର୍ବସାଧାରଣ ସ୍ଥଳୀ, ପର୍ଯ୍ୟଟନ ସ୍ଥଳୀ ଓ ସହର କ୍ଲଷ୍ଟର କ୍ଷେତ୍ରକୁ ସଂଯୋଗ କରିବ । ମେଟ୍ରୋ ରେଳ ବ୍ୟବସ୍ଥା କାର୍ଯ୍ୟକାରୀ ହେଲେ ସହରରେ ଯାନବାହନ ଚଳପ୍ରଚଳ କମିବ ଓ ସଡକରେ ଯିବାଆସିବା ସୁବିଧାଜନକ ହେବ । ଏହାଦ୍ୱାରା ଭିଡ଼, ଯାତ୍ରା ସମୟ, ଯାତ୍ରା ଖର୍ଚ୍ଚ ଓ ପ୍ରଦୂଷଣ ମଧ୍ୟ କମିବ । ମେଟ୍ରୋ ରେଳ ବ୍ୟବସ୍ଥା ଦ୍ୱାରା ମାର୍ଗ ଜନିତ ବିକାଶ ଉନ୍ନତ ହେବ, ଯାହାଦ୍ୱାରା କରିଡର ଆଖପାଖରେ ଆବାସିକ ଓ ବ୍ୟବସାୟିକ ପରିସର ଗଢି ଉଠିବ। ବୈଶିଷ୍ଟ୍ୟ: ଆଗ୍ରା ମେଟ୍ରୋ ରେଳ ପ୍ରକଳ୍ପ ଦୁଇ କରିଡର ବିଶିଷ୍ଟ ହେବ । ଏହା ସହରର ମଧ୍ୟ ଭାଗ ଦେଇ ତାଜମହଲ, ଆଗ୍ରା ଫୋର୍ଟ, ସିକନ୍ଦରା ସହିତ ଆଇଏସବିଟି, ରାଜା କି ମଣ୍ଡି ରେଳ ଷ୍ଟେସନ, ମେଡିକାଲ କଲେଜ, ଆଗ୍ରା କ୍ୟାଣ୍ଟନମେଣ୍ଟ ରେଳ ଷ୍ଟେସନ, କଲେକ୍ଟୋରେଟ, ସଂଜୟ ପ୍ଲେସ ଓ ଆଖପାଖର ଜନବହୁଳ ଅଞ୍ଚଳକୁ ସଂଯୋଗ କରିବ । ପ୍ରମୁଖ ବିଶେଷତ୍ଵ ସିକନ୍ଦରାରୁ ତାଜ ଇଷ୍ଟ ଗେଟ କରିଡରର ସମୁଦାୟ ଦୈର୍ଘ୍ୟ 14 କିଲୋମିଟର, ଯାହା କେତେକ ସ୍ଥାନରେ ଭୂଉପରିସ୍ଥ (ଏଲିଭେଟେଡ) ଓ ଆଉ କେତେକ ସ୍ଥାନରେ ଭୂତଳ ରହିଛି । ଏଥିରେ 13 ଟି ଷ୍ଟେସନ ରହିବ ଯେଉଁଥିରୁ 6ଟି ଏଲିଭେଟେଡ ଓ 7ଟି ଭୂତଳ ହେବ । ଆଗ୍ରା କ୍ୟାଣ୍ଟନମେଣ୍ଟରୁ କାଳିନ୍ଦୀ ବିହାର କରିଡର ଦୈର୍ଘ୍ୟ 40 କିଲୋମିଟର, ଯାହାର ସମସ୍ତ 14ଟି ଷ୍ଟେସନ ଏଲିଭେଟେଡ ହେବ । ଏହି ପ୍ରକଳ୍ପର ଆନୁମାନିକ ବଜେଟ 8,62 କୋଟି ଟଙ୍କା । ଏହା 5 ବର୍ଷରେ ସଂପୂର୍ଣ୍ଣ ହେବ । ବାଣିଜ୍ୟିକ ପରିଚାଳନା ଆରମ୍ଭ ହେଲେ ଆଗ୍ରା ମେଟ୍ରୋ ରେଳ ପ୍ରକଳ୍ପରେ ଆଗ୍ରା ସହରର 20 ଲକ୍ଷରୁ ଅଧିକ ଲୋକ ପ୍ରତ୍ୟକ୍ଷ ଓ ପରୋକ୍ଷ ଭାବେ ଲାଭାନ୍ୱିତ ହେବେ । ପ୍ରସ୍ତାବିତ କରିଡରରେ ରେଳ ଷ୍ଟେସନ ଓ ବିଆରଟି ଷ୍ଟେସନ ସାଙ୍ଗକୁ ମଲ୍ଟି ମୋଡାଲ ଇଣ୍ଟେଗ୍ରେସନ ହେବ । ଏଥିରେ ବସ ଫିଡର ନେଟୱର୍କ, ମଧ୍ୟବର୍ତ୍ତୀ ସାର୍ବଜନୀନ ପରିବହନ (IPT) ଓ ନନ-ମୋଟରାଇଜ୍ଡ ପରିବହନ ରହିବ । ଏହି ପ୍ରକଳ୍ପରେ ଭଡା ଓ ବିଜ୍ଞାପନରୁ ନନ-ଫେୟାର ବକ୍ସ ରାଜସ୍ୱ ସାଙ୍ଗକୁ ମାର୍ଗଜନିତ ବିକାଶ ଓ ବିକାଶ ଅଧିକାର ହସ୍ତାନ୍ତରଣ (TDR) ବ୍ୟବସ୍ଥାରେ ଭାଲ୍ୟୁ କ୍ୟାପ୍ଚର ଫାଇନାନ୍ସିଂ (VCF) ମଧ୍ୟ ମିଳି ପାରିବ । ଯୋଗାଯୋଗ ବିଶେଷତ୍ଵ : ଏହି ମେଟ୍ରୋ ରେଳ କରିଡର ଦ୍ଵାରା ନିକଟରେ ଥିବା ଆବାସିକ ଅଞ୍ଚଳଗୁଡ଼ିକ ଲାଭାନ୍ୱିତ ହେବେ । ଏହି ଅଞ୍ଚଳର ଲୋକେ ଆଖପାଖର ଷ୍ଟେସନରୁ ସହରର ବିଭିନ୍ନ ଅଞ୍ଚଳକୁ ଯିବା ପାଇଁ ଟ୍ରେନ ବ୍ୟବହାର କରିପାରିବେ । ସିକନ୍ଦରାରୁ ତାଜ ଇଷ୍ଟ କରିଡର ସହର ମଧ୍ୟ ଦେଇ ପ୍ରମୁଖ ପର୍ଯ୍ୟଟନ ସ୍ଥଳୀ ଯେପରିକି ତାଜମହଲ, ଆଗ୍ରା ଫୋର୍ଟ, ସିକନ୍ଦରା ସହିତ ଆଇଏସବିଟି, ରାଜା କି ମଣ୍ଡି ରେଳ ଷ୍ଟେସନ ଓ ମେଡିକାଲ କଲେଜ ଆଦି ଦେଇଯିବ । ଆଗ୍ରା କ୍ୟାଣ୍ଟନମେଣ୍ଟରୁ କାଳିନ୍ଦୀ ବିହାର କରିଡର, ଆଗ୍ରା କ୍ୟାଣ୍ଟ ରେଳ ଷ୍ଟେସନ, କଲେକ୍ଟୋରେଟ, ସଂଜୟ ପ୍ଲେସ ଓ ଆଖପାଖର ଜନବହୁଳ ଅଞ୍ଚଳକୁ ସଂଯୋଗ କରିବ । ଏହି ମେଟ୍ରୋ ଆଗ୍ରା ବାସିନ୍ଦା, ଯାତ୍ରୀ, ଶିଳ୍ପ ସଂସ୍ଥା କର୍ମଚାରୀ, ପର୍ଯ୍ୟଟକଙ୍କୁ ପରିବେଶ ଅନୁକୂଳ ଓ ସ୍ଥାୟୀ ସାର୍ବଜନୀନ ପରିବହନ ଉପଲବ୍ଧ କରାଇବ । ପ୍ରକଳ୍ପ ବିବରଣୀ: “ଲକ୍ଷ୍ନୌ ମେଟ୍ରୋ ରେଳ କର୍ପୋରେସନ” ପୁନଃଗଠିତ ହୋଇ ଭାରତ ସରକାର ଓ ଉତ୍ତର ପ୍ରଦେଶ ସରକାରଙ୍କ 50:50 ଅନୁପାତ ଥିବା ଯୁଗ୍ମ ମାଲିକାନା କମ୍ପାନୀ ହେବ । ଯାହା “ଉତ୍ତର ପ୍ରଦେଶ ମେଟ୍ରୋ ରେଳ କର୍ପୋରେସନ” ଭାବରେ ଏହି ପ୍ରକଳ୍ପକୁ କାର୍ଯ୍ୟକାରୀ କରିବ । ଆଗ୍ରା ମେଟ୍ରୋ ରେଳ ପ୍ରକଳ୍ପ ପାଇଁ ଅର୍ଥ ସଂଗ୍ରହ ସମାନ ଇକ୍ୱିଟି ଜରିଆରେ ଭାରତ ସରକାର ଓ ଉତ୍ତର ପ୍ରଦେଶ ସରକାରଙ୍କ ଦ୍ୱାରା ଆଂଶିକ ଭାବେ ଓ ଦ୍ୱିପାକ୍ଷିକ /ବହୁପକ୍ଷୀୟ ଅନ୍ତର୍ଜାତୀୟ ଫଣ୍ଡିଂ ଏଜେନ୍ସି/ଏଜେନ୍ସି ଦ୍ୱାରା ଉଦାର ଋଣ ଜରିଆରେ କରାଯିବ । ଉତ୍ତର ପ୍ରଦେଶ ସରକାର ଆର୍ଥିକ ବର୍ଷ 2019-20ରେ ଏହି ଅବଧି ପାଇଁ 175 କୋଟି ଟଙ୍କା ପୂର୍ବରୁ ଆବଣ୍ଟିତ କରି ସାରିଛନ୍ତି । ପ୍ରଭାବ: ଏହି ପ୍ରକଳ୍ପ ମାଧ୍ୟମରେ ସହରରେ ରହୁଥିବା ଲୋକେ ଶସ୍ତା, ବିଶ୍ୱସନୀୟ, ସୁରକ୍ଷିତ, ନିଶ୍ଚିତ ଓ ସରଳ ପରିବହନ ବ୍ୟବସ୍ଥା ପାଇପାରିବେ । ଏହାଦ୍ୱାରା ଦୁର୍ଘଟଣା, ପ୍ରଦୂଷଣ, ଯାତ୍ରା ସମୟ, ଶକ୍ତି ବିନିଯୋଗ, ଅସାମାଜିକ ଘଟଣା କମିବା ସାଙ୍ଗକୁ ସହର ବିକାଶ ଓ ନିରନ୍ତର ଉନ୍ନତି ପାଇଁ ଭୂମି ବ୍ୟବହାର ନିୟନ୍ତ୍ରିତ ହେବ ।
ସୋମନାଥ ଟ୍ରଷ୍ଟ ବୈଠକରେ ଯୋଗଦେଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଦିଲ୍ଲୀସ୍ଥିତ ବାସଭବନରେ ଆଜି (10.09.2016) ସୋମନାଥ ଟ୍ରଷ୍ଟ ବୋର୍ଡର ବୈଠକ ଅନୁଷ୍ଠିତ ହୋଇଯାଇଛି । ଟ୍ରଷ୍ଟ ବୋର୍ଡର ଅଧ୍ୟକ୍ଷ ଶ୍ରୀ କେଶୁଭାଇ ପଟେଲ ଅସୁସ୍ଥତା ଯୋଗୁଁ ଯୋଗ ଦେଇପାରିନଥିବାରୁ ଶ୍ରୀ ଏଲ.କେ.ଆଡଭାନୀ ବୈଠକରେ ଅଧ୍ୟକ୍ଷତା କରିଥିଲେ । ଏଥିରେ ପ୍ରଧାନମନ୍ତ୍ରୀ ଶ୍ରୀ ମୋଦୀଙ୍କ ସମେତ ଅନ୍ୟତମ ଟ୍ରଷ୍ଟି ଶ୍ରୀ ହର୍ଷବର୍ଦ୍ଧନ ନିଓତିୟା, ଶ୍ରୀ ପି.କେ.ଲାହେରି ଏବଂ ଶ୍ରୀ ଜେ.ଡି.ପରମାର ଅଂଶଗ୍ରହଣ କରିଥିଲେ । ବୋର୍ଡ ପକ୍ଷରୁ ନୂତନ ଭାବେ ନିଯୁକ୍ତ ଟ୍ରଷ୍ଟି ଶ୍ରୀ ଅମିତଭାଇ ଶାହଙ୍କୁ ବୈଠକରେ ସ୍ଵାଗତ କରାଯାଇଥିଲା । ବୈଠକରେ ଅଂଶଗ୍ରହଣ କରି ପ୍ରଧାନମନ୍ତ୍ରୀ ସୋମନାଥ ମନ୍ଦିରକୁ ଏକ ଐତିହ୍ୟ ତୀର୍ଥସ୍ଥଳ ଓ ପର୍ଯ୍ୟଟନ କେନ୍ଦ୍ରରେ ପରିଣତ କରିବା ଉପରେ ଗୁରୁତ୍ଵ ଦେଇଥିଲେ । ସୋମନାଥ ମନ୍ଦିରକୁ ଅଧିକରୁ ଅଧିକ ଭକ୍ତଙ୍କୁ ଆକୃଷ୍ଟ କରିବା ଦିଗରେ ହତାକୁ ନିଆଯାଇଥିବା ପ୍ରକଳ୍ପଗୁଡିକର ଅଗ୍ରଗତି ନେଇ ଟ୍ରଷ୍ଟ ବୋର୍ଡ ବୈଠକରେ ସମୀକ୍ଷା କରାଯାଇଥିଲା । ମନ୍ଦିରକୁ ଏକ କୋଟି ଯାତ୍ରୀ ଆସିବାର ସମ୍ଭାବନାକୁ ଦୃଷ୍ଟି ଦେଇ ଆଧୁନିକ ଭିତ୍ତିଭୂମି ନିର୍ମାଣ ଓ ଏହି ଐତିହ୍ୟସ୍ଥଳୀର ସାମଗ୍ରିକ ବିକାଶ ଉପରେ ଟ୍ରଷ୍ଟିମାନେ ଗୁରୁତ୍ଵ ଦେଇଥିଲେ । ଏବେ ସାମାଜିକ ଗଣମାଧ୍ୟମରେ ସୋମନାଥ ମନ୍ଦିରର 20 ଲକ୍ଷରୁ ଅଧିକ ଅନୁଗାମୀ ଭକ୍ତ ରହିଛନ୍ତି । ପ୍ରଧାନମନ୍ତ୍ରୀ ପ୍ରତ୍ନତାତ୍ତ୍ୱିକ ଉତଖନନ ମାଧ୍ୟମରେ ହଜିଯାଇଥିବା ଐତିହାସିକ ସଂପର୍କକୁ ପ୍ରତିଷ୍ଠା କରିବା ଲାଗି ପରାମର୍ଶ ଦେଇଥିଲେ । ଭବିଷ୍ୟତ ପର୍ଯ୍ୟଟନ ଯୋଜନାରେ ହାଇ-ଟେକ ମେରାଇନ ଓ ଭରଚୁଆଲ ରିଆଲିଟି ସୋ କୁ ସ୍ଥାନିତ କରିବା ଉପରେ ସେ ଜୋର ଦେଇଥିଲେ । ସେହିପରି ସୋମନାଥ ମନ୍ଦିର ଅଞ୍ଚଳରେ ସିସିଟିଭି ପର୍ଯ୍ୟବେକ୍ଷଣ ନେଟୱାର୍କ ପ୍ରତିଷ୍ଠା କରିବାକୁ ସେ ପ୍ରସ୍ତାବ ଦେଇଥିଲେ । ଭାରତ ସରକାରଙ୍କ ସ୍ଵର୍ଣ୍ଣ ମୁଦ୍ରାକରଣ ସ୍କିମ ଅଧୀନରେ ସୋମନାଥ ଟ୍ରଷ୍ଟ ଛଅ କିଲୋଗ୍ରାମ ସୁନା ଜମା ରଖିବାକୁ ବୈଠକରେ ନିଷ୍ପତ୍ତି ନିଆଯାଇଥିଲା ।
ଆନ୍ଧ୍ରପ୍ରଦେଶରେ କେନ୍ଦ୍ରୀୟ ଜନଜାତି ବିଶ୍ୱବିଦ୍ୟାଳୟ ପ୍ରତିଷ୍ଠା ଲାଗି କେନ୍ଦ୍ରୀୟ ବିଶ୍ୱବିଦ୍ୟାଳୟ ଆଇନ, 2009ରେ ସଂଶୋଧନକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଆନ୍ଧ୍ରପ୍ରଦେଶରେ କେନ୍ଦ୍ରୀୟ ଜନଜାତି ବିଶ୍ୱବିଦ୍ୟାଳୟର ପ୍ରତିଷ୍ଠା ପ୍ରସ୍ତାବକୁ ଅନୁମୋଦନ କରିଛନ୍ତି । ଆନ୍ଧ୍ରପ୍ରଦେଶ ପୁନର୍ଗଠନ ଆଇନ, 2014 (2014 ନଭେମ୍ବର 6 ତାରିଖ)ର ଅନୁସୂଚୀରେ ନିର୍ଦ୍ଧାରିତ ବ୍ୟବସ୍ଥା ଅନୁଯାୟୀ, “କେନ୍ଦ୍ର ଜନଜାତି ବିଶ୍ୱବିଦ୍ୟାଳୟ, ଆନ୍ଧ୍ରପ୍ରଦେଶ”ର ପ୍ରତିଷ୍ଠା ବିଜୟନଗରମ ଜିଲ୍ଲାର ରେଲ୍ଲୀ(Relli) ଗ୍ରାମରେ କରାଯିବ । କେନ୍ଦ୍ର ଜନଜାତି ବିଶ୍ୱବିଦ୍ୟାଳୟ ପ୍ରତିଷ୍ଠାର ପ୍ରଥମ ପର୍ଯ୍ୟାୟ ବ୍ୟୟ ଲାଗି 420 କୋଟି ଟଙ୍କାର ଅର୍ଥରାଶି ମଞ୍ଜୁର କରାଯାଇଛି ।
ସବୁଠାରୁ ଓଜନିଆ ଯାନ ଏଲଭିଏମ ୩ର ସଫଳ ଉତକ୍ଷେପଣ ପାଇଁ ଏନଏସଆଇଏଲ, ଇନ- ସ୍ପେଶ ଓ ଇସ୍ରୋକୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏନଏସଆଇଏଲ, ଇନ- ସ୍ପେଶ ଓ ଇସ୍ରୋ ଭଳି ଭାରତୀୟ ମହାକାଶ ଗବେଷଣା ସଂସ୍ଥାକୁ ସବୁଠାରୁ ଓଜନିଆ ଯାନ ଏଲଭିଏମ ୩ର ସଫଳ ଉତକ୍ଷେପଣ ପାଇଁ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ବୈଶ୍ବିକ ସମ୍ପର୍କ ପାଇଁ ଉଦ୍ଦିଷ୍ଟ ଆମର ସବୁଠାରୁ ଓଜନିଆ ପ୍ରକ୍ଷେପଣ ଯାନ ଏଲଭିଏମ୩ ସହ ୩୬ ୱାନୱେବ ଉପଗ୍ରହର ସଫଳ ଉତକ୍ଷେପଣ ପାଇଁ @NSIL_India, @INSPACeIND @IOକୁ ଅଭିନନ୍ଦନ । ଏଲଭିଏମ ୩ ଆତ୍ମନିର୍ଭରତାକୁ ଦର୍ଶାଇବା ସହ ବିଶ୍ୱ ବାଣିଜ୍ୟିକ ଉତକ୍ଷେପଣ ସେବା ବଜାରରେ ଭାରତର ପ୍ରତିଯୋଗିତା ସ୍ତର ବୃଦ୍ଧି କରିବ ।”
ମୋରବିରେ ଦୁର୍ଘଟଣାର ଶିକାର ହୋଇଥିବା ଲୋକଙ୍କ ପାଇଁ ପିଏମଏନଆରଏଫରୁ ଅନୁକମ୍ପା ମୂଳକ ସହାୟତା ରାଶି ଘୋଷଣା କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମୋରବି ଦୁର୍ଘଟଣାର ଶିକାର ହୋଇଥିବା ବ୍ୟକ୍ତିଙ୍କ ପାଇଁ ପ୍ରଧାନମନ୍ତ୍ରୀଙ୍କ ଜାତୀୟ ରିଲିଫ ପାଣ୍ଠି (ପିଏମଏନଆରଏଫ) ରୁ ଅନୁକମ୍ପାମୂଳକ ସହାୟତା ରାଶି ଘୋଷଣା କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍‍ କରିଛି; “ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ମୋରବି ଦୁର୍ଘଟଣାରେ ମୃତ୍ୟୁବରଣ କରିଥିବା ପ୍ରତ୍ୟେକ ବ୍ୟକ୍ତିଙ୍କ ନିକଟ ସମ୍ପର୍କୀୟଙ୍କ ପାଇଁ ପିଏମଏନଆରଏଫ୍‍ରୁ ୨ ଲକ୍ଷ ଟଙ୍କା କରି ଅନୁକମ୍ପାମୂଳକ ସହାୟତା ରାଶି ଘୋଷଣା କରିଛନ୍ତି । ଆହତମାନଙ୍କୁ ୫୦,୦୦୦ ଟଙ୍କା କରି ପ୍ରଦାନ କରାଯିବ ।”
ସମନ୍ୱିତ ବସ୍ତୁ ଓ ସେବା କର (ସଂଶୋଧନ) ବିଲ, 2017 କୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ପିଛିଲା ଭାବେ ସମନ୍ୱିତ ବସ୍ତୁ ଓ ସେବାକର (ଜାମ୍ମୁ କାଶ୍ମୀରକୁ ସଂପ୍ରସାରିତ) ଅଧ୍ୟାଦେଶ ଜାରି ଏବଂ ସମନ୍ୱିତ ବସ୍ତୁ ଓ ସେବାକର (ସଂଶୋଧନ) ବିଲ, 2017 ଅଧ୍ୟାଦେଶକୁ ରଦ୍ଦ କରାଯିବା ପ୍ରସ୍ତାବକୁ ଅନୁମୋଦନ କରାଯାଇଛି । ସମନ୍ୱିତ ବସ୍ତୁ ଓ ସେବା କର ଆଇନ 2017 ଯାହାକି IGST ଆଇନ ଭାବେ ପରିଚିତ ତାହାର ବିଧିବିଧାନକୁ ଜାମ୍ମୁ-କାଶ୍ମୀର ରାଜ୍ୟକୁ ସଂପ୍ରସାରିତ କରାଯିବା ନିମନ୍ତେ ଅଧ୍ୟାଦେଶ ଜାରି ହୋଇଥିଲା । 2017 ଜୁଲାଇ 8 ତାରିଖ ଦିନ ଏହି ଅଧ୍ୟାଦେଶ ଜାରି ହୋଇଛି ଏବଂ ସଂସଦର ଚଳିତ ଅଧିବେଶନରେ ସମନ୍ୱିତ ବସ୍ତୁ ଓ ସେବାକର (ସଂଶୋଧନ) ବିଲ, 2017 ଉପସ୍ଥାପନ କରାଯିବ ।
ପ୍ରଧାନମନ୍ତ୍ରୀ ନଭେମ୍ବର ୨ରେ ବିଶ୍ୱ ନିବେଶକ ସମ୍ମିଳନୀ ‘ଇନଭେଷ୍ଟ କର୍ଣ୍ଣାଟକ-୨୦୨୨’ର ଉଦଘାଟନୀ ଉତ୍ସବକୁ ସମ୍ବୋଧିତ କରିବେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନଭେମ୍ବର ୨, ୨୦୨୨ ପୂର୍ବାହ୍ନ ୧୦.୩୦ରେ ଭିଡିଓ କନଫରେନ୍ସିଂ ମାଧ୍ୟମରେ ବିଶ୍ୱ ନିବେଶକ ସମ୍ମିଳନୀ ‘ଇନଭେଷ୍ଟ କର୍ଣ୍ଣାଟକ ୨୦୨୨’ର ଉଦଘାଟନୀ ଉତ୍ସବକୁ ସମ୍ବୋଧିତ କରିବେ । ସମ୍ଭାବ୍ୟ ନିବେଶକଙ୍କୁ ଆକୃଷ୍ଟ କରିବା ସହ ଆଗାମୀ ଦଶନ୍ଧି ପାଇଁ ବିକାଶର କାର୍ଯ୍ୟଧାରା ପ୍ରସ୍ତୁତି ଏହି ସମ୍ମିଳନୀର ଉଦ୍ଦେଶ୍ୟ । ବେଙ୍ଗାଲୁରୁ ଠାରେ ନଭେମ୍ବର ୨ରୁ ୪ ପର୍ଯ୍ୟନ୍ତ ଆୟୋଜିତ ହେଉଥିବା ଏହି ତିନିଦିନିଆ କାର୍ଯ୍ୟକ୍ରମରେ ୮୦ରୁ ଅଧିକ ବକ୍ତା ଅଧିବେଶନ ରହିବ । କୁମାର ମଙ୍ଗଳମ ବିର୍ଲା, ସଜ୍ଜନ ଜିନ୍ଦଲ, ବିକ୍ରମ କିର୍ଲୋସ୍କରଙ୍କ ଭଳି ଶିଳ୍ପ ଜଗତର ବହୁ ପ୍ରମୁଖ ବ୍ୟକ୍ତି ବକ୍ତାମାନଙ୍କ ମଧ୍ୟରେ ସାମିଲ ଅଛନ୍ତି । ଏହାସହିତ ତିନି ଶହରୁ ଅଧିକ ପ୍ରଦର୍ଶକଙ୍କ ସହ ଅନେକ ବ୍ୟାବସାୟିକ ପ୍ରଦର୍ଶନୀ ଓ ଦେଶ ଅଧିବେଶନ ସମାନ୍ତର ଭାବେ ଆୟୋଜିତ ହେବ । ଏହି ଦେଶଗୁଡିକର ଅଧିବେଶନର ଆୟୋଜନ ସହଯୋଗୀ ଦେଶ ଯଥା- ଫ୍ରାନ୍ସ, ଜର୍ମାନୀ, ନେଦରଲାଣ୍ଡସ, ସାଉଥ କୋରିଆ, ଜାପାନ, ଅଷ୍ଟ୍ରେଲିଆ କରିବେ । ସେମାନେ ନିଜ ଦେଶରୁ ଉଚ୍ଚସ୍ତରୀୟ ମନ୍ତ୍ରୀସ୍ତରୀୟ ଓ ଶିଳ୍ପ ପ୍ରତିନିଧି ଦଳ ନେଇ ଆସିଛନ୍ତି । ଏହି ବିଶ୍ୱସ୍ତରୀୟ କାର୍ଯ୍ୟକ୍ରମ ଆୟୋଜନ ଦ୍ୱାରା କର୍ଣ୍ଣାଟକକୁ ଏହାର ସଂସ୍କୃତି ସାରା ବିଶ୍ୱରେ ପ୍ରଦର୍ଶିତ କରିବାର ସୁଯୋଗ ମିଳିବ ।
ଇଣ୍ଡୋନେସିଆ ଓପନ୍ ସୁପର ସିରିଜ୍ ଟୁର୍ଣ୍ଣାମେଂଟରେ ବିଜୟ ପାଇଁ ବ୍ୟାଡମିଂଟନ୍ ତାରକା କିଦାମ୍ବି ଶ୍ରୀକାନ୍ତଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଇଣ୍ଡୋନେସିଆ ଓପନ୍ ସୁପର ସିରିଜ୍ ଟୁର୍ଣ୍ଣାମେଂଟରେ ବିଜୟ ପାଇଁ ବ୍ୟାଡମିଂଟନ୍ ତାରକା କିଦାମ୍ବି ଶ୍ରୀକାନ୍ତଙ୍କୁ ଅଭିନନ୍ଦନ ଜଣାଇଛନ୍ତି । “କିଦାମ୍ବୀ ଶ୍ରୀକାନ୍ତ ତୁମକୁ ଅଭିନନ୍ଦନ, ଇଣ୍ଡୋନେସିଆ ଓପନ୍ ସୁପର ସିରିଜ୍ ଟୁର୍ଣ୍ଣାମେଂଟରେ ତୁମର ବିଜୟ ପାଇଁ ଆମେ ସମସ୍ତେ ଅତ୍ୟନ୍ତ ଆନନ୍ଦିତ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।